पिछले एक दशक से इतिहास के साथ, विशेषकर आजादी के इतिहास के साथ, ऐसी ही छेड़छाड़ की जा रही है। आजादी के सारे नायक-महानायकों को बाँट-बाँटकर सिलसिलेवार ऐसे धोबीबाट पर पीटा जा रहा हे कि अर्थ और अनर्थ दोनों बेमानी लगने लगते हैं। प्रजातंत्र की राजनीति में केवल संख्या सबसे महत्त्वपूर्ण है वह चाहे मूर्खों की हो या विद्वानों की और राजनेता का लक्ष्य यदि उसी संख्या पर है तो इसमें कोई खास बुराई नहीं है। बुराई तब है जब ऐसे पूर्वाग्रहों के प्रति सचेत करने वाले तथाकथित लेखक, बुद्धिजीवी जाने-अनजाने अपने तर्कों-कुतर्काे के खेल के बूते इन्हीं पूर्वाग्रहों को और मजबूत बनाते हैं। बल्कि ये ज्यादा बड़े अपराधी हैं क्योंकि तथ्यों की आड़ में गलत तथ्यों से बुने इनके निष्कर्षों के बूते ही राजनीति प्रजातंत्र की संखया का खेल खेलते हैं। सरदार पटेल, सुभाष चन्द्र बोस, बाबा साहेब अम्बेडकर, विवेकानन्द से लेकर रवीन्द्रनाथ टैगोर, निराला, प्रेमचन्द्र इसी शतरंज के खेल में शामिल कर लिए गए हैं। गाँधी को भी इससे नहीं बख्शा गया है। बल्कि और ज्यादा ही, कभी मजे ले-लेकर तो कभी परपीड़क मुहावरों के साथ। कभी-कभी लगता है कहीं ये सारी कोशिशें इन सभी महापुरुषों को पत्थरों में बदल देने को तो नहीं है या मनमर्जी पत्थर के निजी भगवानों द्वारा बेदखल करने की।